b'\n_START_ARTICLE_\nFerdinand Deppe\n_START_PARAGRAPH_\nFerdinand Deppe (1794 Berliini - 1861 Berliini) oli saksalainen luonnontutkija, tutkimusmatkailija ja taidemaalari._NEWLINE_Vuonna 1821 kreivi Albert von Sack, varakas Preussin kuninkaan kamariherra, kutsui Deppen mukaansa tutkimusretkelle Meksikoon. Matkaa varten Deppe opiskeli kieli\xc3\xa4 ja el\xc3\xa4intiedett\xc3\xa4, perehtyi Amerikan historiaan, ja opetteli taitavaksi el\xc3\xa4inten, etenkin lintujen, t\xc3\xa4ytt\xc3\xa4j\xc3\xa4ksi. Matkaan p\xc3\xa4\xc3\xa4stiin kuitenkin vasta lokakuussa 1824 ja perille Meksikon Alvaradoon joulukuun puolimaissa. T\xc3\xa4\xc3\xa4ll\xc3\xa4 h\xc3\xa4n ker\xc3\xa4si kasvi- ja el\xc3\xa4inn\xc3\xa4ytteit\xc3\xa4 Berliinin museolle yhdess\xc3\xa4 William Bullockin pojan kanssa. He olivat ensimm\xc3\xa4iset tutkijat, jotka ker\xc3\xa4siv\xc3\xa4t Meksikosta n\xc3\xa4ytteit\xc3\xa4 tieteellisiin tarkoituksiin. H\xc3\xa4n palasi Saksaan vuonna 1827 mukanaan kokoelma, johon kuului 958 linnun nahkaa 315 lajista. Lis\xc3\xa4ksi kokoelmassa oli nis\xc3\xa4kk\xc3\xa4it\xc3\xa4, matelijoita, sammakkoel\xc3\xa4imi\xc3\xa4, kaloja, etanoita ja tuhansia hy\xc3\xb6nteisi\xc3\xa4._NEWLINE_Vuonna 1828 Deppe palasi Meksikoon yst\xc3\xa4v\xc3\xa4ns\xc3\xa4 kasvitieteilij\xc3\xa4, tohtori Wilhelm Schieden kanssa. He ker\xc3\xa4siv\xc3\xa4t n\xc3\xa4ytteit\xc3\xa4 Berliinin ja Wienin museoille toukokuuhun 1829 saakka. Vuonna 1830 Deppe ryhtyi kauppamatkustajaksi Acapulcon ja Kalifornian Montereyn v\xc3\xa4lille, eik\xc3\xa4 ker\xc3\xa4nnyt n\xc3\xa4ytteit\xc3\xa4. 1836 h\xc3\xa4n l\xc3\xa4hti kotimatkalle Saksaan, ja ker\xc3\xa4si matkalla n\xc3\xa4ytteit\xc3\xa4 Montereyn l\xc3\xa4helt\xc3\xa4 ja Oahulta Havaijilla. Berliiniin h\xc3\xa4n saapui 1838._NEWLINE_Christian Rudolph Wilhelm Wiedemann kuvaili joitakin Deppen tuomia k\xc3\xa4rp\xc3\xa4si\xc3\xa4 teoksessaan Aussereurop\xc3\xa4ische Zweifl\xc3\xbcgelige Insekten (Hamm, 1828\xe2\x80\x931830). Deppen vanhin veli oli Wilhelm Deppe, joka ty\xc3\xb6skenteli Berliinin museossa._NEWLINE_Deppe nimesi useita uusia lintulajeja, muun muassa kiilasapelikolibrin.'